चार साल से खुद का चालीसा सुनने-सुनाने में आनंद ले रहे नरेंद्र भाई को पहले तो यह बताए कौन कि उनके मौजूदा ज़मीनी हालात हैं क्या? कोई बता भी दे तो उनके कान यह सुनने को तैयार होंगे या नहीं, इसका क्या भरोसा? वे सुन भी लें तो इस सचाई को स्वीकार करेंगे कि नहीं, क्या पता? असलियत का अहसास वे कर भी लें तो अब उनके लिए देर हो गई है। उनकी लोकप्रियता का चांद ऐसे काले बादलों में खो गया है, जो उनकी किसी भी बाज़ीगरी के बावजूद सवा साल में तो छंटने वाले नहीं हैं। इतने सारे मोर्चों पर एक साथ भड़-भड़-भड़-भड़ अपनी नट-कला का प्रदर्शन करने के बजाय अगर नरेंद्र भाई ने चार साल में आहिस्ता-आहिस्ता चार मोर्चों पर अपना संजीदा शास्त्रीय संगीत सजाया होता तो वे कहीं और होते। तब उनकी भड़भड़ाहट की वजह से भाजपा आज ऐसे लड़खड़ा नहीं रही होती।